《寄题抚松堂》
宋代·苏过

胸中朝市远，何必择所居。门无结驷客，山林入吾庐。

西洛有君子，筑室城之隅。种松在庭户，志与渊明俱。

朝挹西山爽，暮寻南涧娱。霜中鹤骨瘦，雨夜龙髯疏。

主人应相似，节抱陵云孤。不知寒暑迁，肯徇世俗趋。

昔称水南北，去曳侯门裾。能伴松菊老，固知泾渭殊。

我恨营口腹，敛板惭妻孥。三径未能归，高卧子不如。

青衫满尘土，何时返樵渔。未用北山移，我来只须臾。

作者简介：（1072—1124）眉州眉山人，字叔党，号斜川居士。苏轼子。以荫任右承务郎。轼帅定武、谪岭南，唯过随行奉侍。徽宗建中靖国元年，轼卒，葬汝州郏城小峨眉山，遂家颍昌小斜川，因以为号。历监太原府税，知郾城县，晚年权通判中山府。能文，善书画，人称“小坡”。有《斜川集》。